钦定古今图书集成/明伦汇编/皇极典/第271卷 > 淮南子 > 《氾论训》
## 钦定古今图书集成/明伦汇编/皇极典/第271卷 > 淮南子 > 《氾论训》

古之善赏者，费少而劝众；善罚者，刑省而奸禁；善予
者，用约而为德；善取者，入多而无怨。赵襄子围于晋
阳，罢围而赏有功者五人。高赫为赏首。左右曰：“晋阳
之难，赫无大功，今为赏首，何也？”襄子曰：“晋阳之围，寡
人社稷危，国家殆，群臣无有不骄侮之心，唯赫不失
君臣之礼。故赏一人，而天下为忠之臣者，莫不愿忠”
于其君，此赏少而劝善者众也。齐威王设大鼎于庭
中，而数无盐令，曰：“子之誉日闻吾耳，察子之事，田野
芜，仓廪虚，囹圄实，子以奸事我者也。”乃烹之。齐以三
十二岁，道路不拾遗，此刑省奸禁者也。秦穆公出游
而车败右服失马，野人得之，穆公追而及之岐山之
阳，野人方屠而食之，穆公曰：“夫食骏马之肉而不还
饮酒者伤人。吾恐其伤汝等。”遍饮而去之。处一年，与
晋惠公为韩之战，晋师围穆公之车梁，由靡扣穆公
之骖，获之。食马肉者三百馀人，皆出死。为穆公战于
车下，遂克晋，掳惠公以归。此用约而为德者也。齐桓
公将欲征伐，甲兵不足，令有重罪者出犀甲一载，有
轻罪者赎以金分；讼“而不胜者，出一束箭”，百姓皆说，
乃矫箭为矢，铸金而为刃，以伐不义而征无道，遂霸
天下，此入多而无怨者也。故圣人因民之所喜而劝
善，因民之所恶而禁奸，故赏一人而天下誉之，罚一
人而天下畏之，故至赏不费，至刑不滥。孔子诛少正
卯而鲁国之邪塞，子产诛邓析而郑国之奸禁，以近
谕远，以小知大也。故圣人“守约而治广”者，此之谓也。